Diari Oficial de la Generalitat Valenciana


Sumari del DOGV 2545, del 06-07-1995 (1995/835295)

RESOLUCIÓ de 6 de febrer de 1995, del secretari general de la Conselleria de Cultura, per la qual es resol reconéixer, classificar i inscriure en el Registre de Fundacions Culturals Privades de la Conselleria de Cultura la Fundació Museu del Calçat.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2545

Data del DOGV
:   06-07-1995

Secció del DOGV
:   ALTRES DISPOSICIONS

Número del document
:   1995/835295


Data del document
:   06-02-1995

Organisme emissor
:   Conselleria de Cultura

Tipus de document
:   Resolució

RESOLUCIó de 6 de febrer de 1995, del secretari general de la Conselleria de Cultura, per la qual es resol reconéixer, classificar i inscriure en el Registre de Fundacions Culturals Privades de la Conselleria de Cultura la Fundació Museu del Calçat.   
Vist l'expedient iniciat a instància del Sr. Roberto García Blanes, en nom de la Fundació Museu del Calçat, pel qual sol·licita la classificació i inscripció de la fundació, d'acord amb els següents  
Fets  
Primer. El Sr. Roberto García Blanes, com a alcalde-president de l'Ajuntament d'Elda; el Sr. Francisco Rodríguez Valderrama, en nom de la Caixa d'Estalvis Provincial d'Alacant i València; el Sr. Eladio Fernández Segoviano, en nom del Col·legi Oficial de Perits i Enginyers Tècnics Industrials de la província d'Alacant, i el Sr. José María Amat Amer, compareixen el 15 de gener de 1992 davant el notari de València Sr. Fernando Planelles Chapuli i manifesten la seua voluntat de constituir en aquest acte la fundació cultural privada denominada Fundació Museu del Calçat, i s'atorga la corresponent escriptura pública, amb número de protocol 38.  
Segon. A requeriment d'aquest servei i a fi d'ajustar-los a dret, es procedeix a la modificació dels estatuts establits en l'escriptura de constitució, per mitjà de la corresponent escriptura pública de data 9 de maig de 1994, atorgada pel Sr. Roberto García Blanes davant el notari de València Sr. Antonio Latour Brotons, número de protocol 915.  
Tercer. L'objecte principal de la fundació és promoure la creació i manteniment a Elda del Museu del Calçat en què es realitzaran les activitats necessàries per a exposar al públic la maquinària, sabates, models, eines, utensilis, documents i tot allò que ha representat la història del sector del calçat, ja siguen propietat de la fundació o acceptats en dipòsit per aquesta.  
A més, realitzar la promoció d'altres manifestacions culturals i artístiques, com ara conferències, jornades sobre tendències o dissenys, presentació de novetats, seminaris tècnics, museu i exposicions itinerants, visites de centres docents, ofertes a les aules de la tercera edat, conferències i cursos de divulgació, i altres.  
Quart. La dotació inicial de la fundació, segons consta en el certificat de la Caixa d'Estalvis del Mediterrani, és una lletra del tresor E/240993/230994 per un import nominal d'un milió de pessetes (1.000.000), a més l'Ajuntament d'Elda cedeix l'ús d'un edifici de forma indefinida, situat a Elda, per a constituir-hi la seu definitiva del Museu del Calçat.  
També la fundació disposa per al compliment de les seues finalitats dels següents ingressos:  
a) Subvencions i ajudes que reba per a fomentar les seues activitats.  
b) Aportacions de les entitats fundadores per a nodrir l'import del pressupost ordinari de despeses de cada exercici econòmic. La proporció en què participen les entitats fundadores en aquests pressupostos serà la següent:  
- Caixa d'Estalvis del Mediterrani amb el 50%. En el cas d'associar-se, o integrar-se en una altra entitat financera, haurà d'incloure el compromís, per la nova entitat, de mantenir aquesta aportació.  
- L'Ajuntament d'Elda amb el 40%.  
- El Col·legi Oficial d'Enginyers Tècnics Industrials d'Alacant amb el 10%.  
c) D'altra banda, són també ingressos de la fundació les rendes del capital o del fons social.  
Cinqué. El patronat de la fundació estarà constituït per la junta de patrons composta pels càrrecs següents:  
- Alcalde-president de l'Ajuntament d'Elda, que tindrà el càrrec de president de la fundació, en l'actualitat Sr. Roberto García Blanes.  
- El president del Consell d'Administració de la Caixa d'Estalvis del Mediterrani, que exercirà el càrrec de vice-president primer de la fundació, nomenament que correspondrà al Sr. Román Bono Guardiola.  
- El degà-president del Col·legi Oficial d'Enginyers Tècnics d'Alacant, que exercirà el càrrec de vice-president segon de la fundació.  
- Dos vocals nomenats directament per l'Ajuntament d'Elda, els quals podrien no ser membres de la corporació, i es nomenen el Sr. Francisco Sogorb Gómez i la Sra. Carmen Orgilés Romero.  
- Dos vocals nomenats directament pel Consell d'Administració de la Caixa d'Estalvis del Mediterrani, els quals podrien no ser consellers de l'entitat, i que són Sr. Luis Sogorb Deltell i Sr. José Verdú Picó.  
- Un vocal nomenat directament pel Col·legi Oficial d'Enginyers Tècnics d'Alacant, que recau en el Sr. Manuel Jover Páez.  
- Un vocal nomenat directament pel claustre de professors de l'Institut de Formació Professional La Torreta, d'Elda, que haurà de pertànyer a la branca de Pell, es designa el Sr. José Angel Buendía Albert.  
Els vocals representants de l'Ajuntament d'Elda i els nomenats pel Consell d'Administració de la Caixa d'Estalvis del Mediterrani, pel Col·legi d'Enginyers Tècnics Industrials i per l'Institut de Formació Professional La Torreta, d'Elda, ho seran per períodes de quatre anys, i podran ser reelegits.  
La junta nomenarà entre els seus membres el director-conservador del Museu del Calçat, un secretari i un tresorer. Els càrrecs de secretari i de tresorer tindran una durada de dos anys, i podran ser reelegits indefinidament.  
El càrrec de director-conservador del Museu tindrà una durada de quatre anys, i podrà ser reelegit indefinidament per períodes de quatre anys. Durant els primers quatre anys el nomenament recaurà en el Sr. José M. Amat Amer.  
Els càrrecs de patrons són absolutament gratuïts.  
Sisé. La resta de l'articulat estatutari regula les altres qüestions que el text reglamentari conté: organització i atribució dels òrgans de govern, obligació de retre comptes al protectorat i previsió per al cas d'extinció de la fundació   
Consideracions jurídiques  
Primera. La Constitució espanyola recull en el títol I, capítol II, secció II, article 34, el dret de fundació per a fins d'interés general.  
Segona. L'article 1 de la Llei 30/94, de 24 de novembre, de Fundacions i Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense finalitat de lucre que, per voluntat dels creadors, tenen afectat el patrimoni de forma duradora a la realització de fins d'interés general.  
Tercera. La carta fundacional i els estatuts que contenen les escriptures públiques de 15 de gener de 1992, i 9 de maig de 1994, amb números de protocol 38 i 915, respectivament, compleixen els requisits bàsics dels articles 8 i 9 de la vigent Llei 30/94, de 24 de novembre, i les prescripcions de la resta de l'articulat, per la qual cosa la Fundació Museu del Calçat pot ser reconeguda com a fundació, tenint en compte l'objecte que persegueix segons l'article 2 dels estatuts.  
Quarta. L'expedient ha sigut tramitat a través del Servei de Fundacions de la Conselleria de Cultura, que és la competent per a resoldre l'expedient en virtut de les atribucions que té conferides pel Decret 113/93, de 26 de juliol, del Govern valencià (DOGV núm. 2.080, 02.08.93).  
Vista la Constitució vigent, la Llei 30/92, de 24 de novembre, de Fundacions i Incentius Fiscals a la Participació Privada en Activitats d'Interés General, i en tot allò que no s'opose a aquesta llei, el Reglament de les Fundacions Culturals Privades de 21 de juliol de 1972, i restants disposicions d'aplicació general, i fent ús de les facultats delegades per l'Ordre de 3 d'agost de 1993, de la Conselleria de Cultura, per la qual es deleguen determinades atribucions en el secretari general (DOGV núm. 2.101, 13.09.93), resolc:  
Primer  
Reconéixer, classificar i inscriure com a fundació la denominada Fundació Museu del Calçat, situada a Elda (Alacant), Pico Veleta, s/n.  
Segon  
Aprovar els estatuts per què s'ha de regir la fundació, establits en les escriptures públiques de 15 de gener de 1992 i de 9 de maig de 1994.  
Tercer  
Aprovar el nomenament del primer patronat segons figura en aquestes escriptures i en el cos d'aquesta resolució, els càrrecs de caràcter gratuït han estat acceptats en la forma reglamentària.  
Contra aquesta resolució, que posa fi a la via administrativa, es podrà interposar un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació.  
Per a la interposició del recurs, serà requisit imprescindible que prèviament el recurrent comunique a aquest òrgan la interposició.  
Tot això d'acord amb els articles 48, 109.c i 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1. 57.2.f i 58 de la Llei de la Jurisdicció Contenciosa Administrativa (modificats per les disposicions addicionals deu i onze de l'esmentada Llei 30/1992), sense perjudici que puga exercir qualsevol altre recurs que estime oportú.  
València, 6 de febrer de 1995.- El secretari general de la Conselleria de Cultura: Vicent Todolí Femenia.